Tnejn mill-akbar linji tal-ajru fid-dinja se jibdew proċessi ta' 'fast tracking' fl-ajruport ta' Heathrow għall-passiġġieri li jkunu ħadu t-tilqima sħiħa kontra l-coronavirus. L-iskema hi intiża biex isserraħ ras il-Gvern tar-Renju Unit li l-ajruporti u l-linji tal-ajru jistgħu jiġbru l-informazzjoni meħtieġa dwar l-hekk-imsejjaħ 'vaccine status' tan-nies li jaslu fil-pajjiż minn barra. Sadanittant, l-iskema għall-passiġġieri li jużaw numru ta' rotot tippermetti biex huma jipprovdu ( perrmezz ta' uploading ) l-informazzjoni personali dwar it-tilqim qabel jitilgħu fuq l-ajruplani. Il-protagonisti wara din il-prova huma l-linji British Airways u Virgin Atlantic – bl-industrija tal-avvjazzjoni qed issejjaħ għall-ivvjaġġar 'ħieles mill-kwarantina' lejn ir-Renju Unit mill-pajjiżi indikati bl-inqas sogru mill-Covid-19 u li huma mniżżla fil-lista 'amber'. Is-Segretarju tat-Trasport Britanniku, Grant Shapps, mistenni jħabbar dalwaqt skema relatata u li għandha ssir effettiva minn tmiem il-ġimgħa. Il-prova tippermetti biex il-passiġġieri li huma 'fully vaccinated' u li jivvjaġġaw b'titjiriet speċifiċi lejn Heathrow minn Ateni ( fil-Greċja); Los Angeles u New York (fl-Istati Uniti) u Montego Bay (il-Ġamajka) juru l-provi li huma ngħataw it-tilqima sħiħa kontra l-Covid. Dawk in-nies li jieħdu sehem fil-prova xorta jridu jimxu mar-regoli kollha li kienu implimentati għas-sitwazzjoni attwali u skont is-sistema 'traffic light' tal-Gvern – fejn kull kulur jissimbolizza l-element ta' sogru mill-virus. Dan ifisser li l-passiġġieri jridu jibbukkjaw it-testijiet kollha meħtieġa waqt li jirrispettaw kriterji ta' kwarantina f'każ li jkunu ġejjin minn ċerti pajjiżi fuq il-lista 'amber'.